
  ΑΝΩΤΑΤΟ ΕΚΠΑΙΔΕΥΤΙΚΟ ΙΔΡΥΜΑ ΠΕΙΡΑΙΑ

ΤΕΧΝΟΛΟΓΙΚΟΥ ΤΟΜΕΑ

ΠΡΟΕΔΡΟΣ
                                                                                       Αθήνα, 8 Οκτωβρίου 2014
              Προς

              τον Υπουργό Διοικητικής Μεταρρύθμισης &Ηλεκτρονικής Διακυβέρνησης 
              Κύριο Κυριάκο Μητσοτάκη
              Κοιν/ση:Π.Ο.ΜΗ.Τ.Ε.Δ.Υ
                      Αξιότιμε Κύριε Υπουργέ,

                                           Όπως ασφαλώς γνωρίζετε, τα  Τεχνολογικά Εκπαιδευτικά Ιδρύματα (Τ.Ε.Ι.) της χώρας, ανήκουν από το 2001 στην, κατά το άρθρο 16 του Συντάγματος,  Ανώτατη Εκπαίδευση, μαζί με τα Πανεπιστήμια, αποτελώντας τον Τεχνολογικό Τομέα αυτής (Ν.2916/2001, Ν.3549/2007 και Ν. 4009/2011).

    Φυσική συνέπεια της ένταξης των Τ.Ε.Ι. στην Ανώτατη Εκπαίδευση, ήταν τα διαλαμβανόμενα στο Ν.4275/2014, με βάση τον οποίο, οι δημόσιοι υπάλληλοι, απόφοιτοι των Τ.Ε.Ι. ως πτυχιούχοι Ιδρυμάτων Ανώτατης Εκπαίδευσης ισοτίμων προς τα Πανεπιστήμια, να δύνανται να εξελίσσονται ιεραρχικά με τα ίδια ακριβώς κριτήρια και προϋποθέσεις με τα οποία εξελίσσονται οι συνάδελφοί τους, απόφοιτοι των Πανεπιστημίων και των Πολυτεχνείων, σε όλα τα επίπεδα της ιεραρχίας, μέχρι και τη βαθμίδα του Γενικού Διευθυντή.

  Ωστόσο, σε αντίθεση με τα ανωτέρω προβλεπόμενα, οι Οργανισμοί των Υπουργείων που έχουν δημοσιευτεί, πλην ελαχίστων εξαιρέσεων, αποκλείουν τους αποφοίτους Τ.Ε.Ι. από την κατάληψη θέσεων Προϊσταμένων Τμημάτων, Διευθύνσεων και Γεν. Διευθύνσεων.

                                      Το γεγονός αυτό του αποκλεισμού των αποφοίτων Τ.Ε.Ι. από τις ανώτερες και ανώτατες θέσεις της διοικητικής ιεραρχίας του Δημοσίου, εκτός από παράνομο είναι και αδικαιολόγητο, αφού από τη μια μεριά η Ελληνική Πολιτεία και υπόσχεται και διασφαλίζει στους αποφοίτους Β/βάθμιας εκπαίδευσης σπουδές ανώτατου επιπέδου στα, ισότιμα προς τα Πανεπιστήμια, Τεχνολογικά Ιδρύματα,  από την άλλη έκνομα και παράλογα  αποκλείει τους αποφοίτους των Ιδρυμάτων αυτών από τις ανώτερες θέσεις της ιεραρχίας.
                                Στοιχειώδης ανάγκη περιφρούρησης της αξιοπιστίας της Πολιτείας έναντι μιας σημαντικής σε μέγεθος κατηγορίας των πολιτών της, επιβάλει την τροποποίηση των σχετικών διατάξεων των Οργανισμών των Υπουργείων  με τις οποίες αποκλείονται οι απόφοιτοι των Τ.Ε.Ι από τις ανωτέρω θέσεις της διοικητικής ιεραρχίας.
Η Τριμελής Γραμματεία της Συνόδου Προέδρων Α.E.I. Τ.Τ.

                                Καθ. Λάζαρος Βρυζίδης, Πρόεδρος Α.Ε.Ι. Πειραιά Τ.Τ.

                               Καθ. Ευριπίδης Γλαβάς, Πρόεδρος  Α.Ε.Ι. Ηπείρου Τ.Τ.

                               Καθ. Παναγιώτης Γούλας, Πρόεδρος Α.Ε.Ι. Θεσσαλίας Τ.Τ.                

